På sjette sal i Skelbækgade 2 på Vesterbro indleder Jeppe Rindom med et »welcome«, inden det går op for ham, at han står over for en landsmand, og at dansk går an.

Han er vel undskyldt: Hos virksomheden Pleo er langt størstedelen af de ansatte udlændinge, og det talte sprog er engelsk.

Stifteren og direktøren har i løbet af tre år banket en virksomhed op fra bunden, der i dag beskæftiger knap 100 personer fordelt på flere lande, og som tilbage i maj rejste 100 millioner kroner i en investeringsrunde.

Pleo, der har udviklet en softwareløsning til at forenkle virksomheders købs- og udgiftsrapportering, er et godt billede på fintech-sektorens fremmarch i Danmark. Virksomheder, der opererer med fintech, et sammentræk af financial og technology, er næsten tredoblet fra 71 startups i 2015 til 195 i 2018. Ved udgangen af 2017 var der godt og vel 1.500 ansatte i branchen.

Langt størstedelen af dem er ligesom Pleo lokaliseret i København.

»Der er kun København for os,« siger Jeppe Rindom.

»Den type medarbejdere, vi hyrer, er unge mennesker mellem 23 og 33 år, og en stor del af årsagen til, at de er her, er København,« siger han.

FAKTA København svarer igen I en serie sætter Berlingske fokus på, hvad København kan, og hvad København betyder for resten af Danmark. FOLD UD FOLD UD

Ikke et ondt ord om Jylland, Fyn eller provinsens fortræffeligheder i det hele taget, understreger han, men når unge fra udlandet skal lokkes til Danmark, er København lettere at sælge.

»De synes, København er en fed metropol, og der er en buzz omkring byen. Derudover er vi danskere jo ikke de nemmeste at komme ind på livet af, og der er der nogle netværk for udlændinge i København, som fungerer godt,« siger Jeppe Rindom.

Gazellefart i hovedstaden

Tendensen begrænser sig ikke kun til fintechsektoren. Tal fra Danmarks Statistik viser, at København står for at skabe en stadig større del af landets gazellevirksomheder – højvækstvirksomheder, der har haft en gennemsnitlig vækst på minimum 20 pct. over en tre-årig periode.

I perioden 2004 til 2007 blev der skabt 400 højvækstvirksomheder i hele landet, og her stod København for 80 af dem – svarende til 20 procent. I perioden 2013-2016 blev der skabt 260 højvækstvirksomheder i hele Danmark, og denne gang havde 76 af dem hjemme i hovedstaden – svarende til 29 pct.

Eller med andre ord: København trækker et stadig større læs, når det kommer til at skabe succesfulde virksomheder.

Udviklingen synes også aflæst i antallet af iværksætterselskaber, de omdiskuterede IVSere. Her blev 47 pct. af alle IVS-selskaber i 2017 startet i Region Hovedstaden.

»Der er en tendens til, at flere gerne vil drive deres egen virksomhed, være herre i eget hus og leve en drøm ud. Og omkring hovedstaden er der et stærkt økosystem mellem universiteter og virksomheder, der gør det nemmere,« siger Liselotte Hohwy Stokholm, direktør i Væksthus Hovedstadsregionen.

Hun fremhæver sektorer som IT, finansiering og teknologi som dem, hvor København er særlig stærk. Især IT-sektoren udmærker sig ved at have flere iværksættere end andre brancher, hvilket giver en ekstra styrkeposition for hovedstaden.

Hun ser det som en god ting, at hovedstaden trækker læsset.

»Det kommer alle til gode. Vi er i international konkurrence omkring arbejdspladser, og der er det vigtigt med en stærk metropol,« siger Liselotte Hohwy Stokholm.

Billedet blev bekræftet tidligere i år, da Danish Venture Capital And Private Equity Association udarbejdede en opgørelse over de 25 danske virksomheder, der havde modtaget de største ventureinvesteringer i 2018. Her havde hele 19 af dem hjemme i København.

Ifølge Henriette Kinnunen, direktør hos DVCA, er der et stærkt »økosystem« i København, der understøtter unge virksomheders trivsel i hovedstaden.

»Der er et godt økosystem i København, hvor man taler og sparrer med hinanden, og hvor der er en række startuphuse, hvor de unge virksomheder bruger hinanden,« siger Henriette Kinnunen.

Hun tillægger det ikke større betydning, hvor investeringerne placeres i landet.

»Samfundsøkonomisk er det ligegyldigt, om det er i Odense, Aalborg eller København, investeringerne falder. Danmark konkurrerer mod Norge og Sverige, og vi skal være glade for, at det er lykkedes at etablere en teknologihub i København,« siger hun.

Fra Aarhus til København

Modevirksomheden Organic Basic var indtil for et par år siden en Aarhus-succes. Virksomhedens stiftere var alle aarhusdrenge, og inden de begyndte at producere og sælge bæredygtigt undertøj, havde de skabt sig et navn i det østjyske som succesfulde eventmagere.

I dag er virksomheden rykket til København, kontorerne i Aarhus er skiftet ud med et lokale på Vesterbrogade, og de to store håndfulde medarbejdere kommer fra både ind- og udland

»Det blev en udfordring, at hele vores netværk rykkede til København. Virksomheden var ligesom vokset ud af Aarhus,« konstaterer Christoffer Immanuel, en af virksomhedens tre stiftere.

Flytningen blev realiseret, efter at virksomheden i starten af 2017 rykkede til San Francisco, hvor de viste sig frem for amerikanske ventureinvestorer.

»Da vi kom tilbage, blev vi enige om, at hvis vi skulle bygge den her virksomhed på en effektiv måde og med et netværk, der kunne supportere det, så var det i København,« siger Christoffer Immanuel.

Københavns Lufthavne var en tungtvejende årsag, fortæller han.

»Aarhus er bare ikke særlig well-connected i forhold til fly og transport. Nu har vi 20 minutter til en international lufthavn,« siger Christoffer Immanuel.

Og så er der netværksdelen – eller rubbing shoulders (gnide skuldre, red.), som Christoffer Immanuel kalder det.

»Modeugerne ligger i København. Copenhagen Fashion Summit er i København. Techfestivalerne er i København, og modemedierne er i Købehavn. Folk højere oppe i fødekæden er herovre,« konstaterer han.

Hos Dansk Iværksætter Forening vurderer formand Peter Kofler, at risikoviljen kan være større i metropoler som København.

»Drømmen om at skabe forandring kan jo være noget, der i højere grad hører sig til i storbyen. Og så ved vi jo, at mange af de faktorer, der skal til for at starte en virksomhed og få den til at vækste, er tilgængelige i storbyen,« siger Peter Kofler.